b'\n_START_ARTICLE_\nOdo Tournailainen\n_START_PARAGRAPH_\nOdo Tournailainen (Odoardus, my\xc3\xb6s Odo Cambrailainen) (1060\xe2\x80\x931113) oli benediktiinimunkki sek\xc3\xa4 skolastinen filosofi ja teologi. H\xc3\xa4n oli kotoisin Orl\xc3\xa9ansista._NEWLINE_Kaniikit kutsuivat Odon Tournaihin opettamaan vuonna 1087. H\xc3\xa4n liittyi benediktiineihin vuonna 1095, jolloin h\xc3\xa4n siirtyi St. Martinin luostariin. My\xc3\xb6hemmin h\xc3\xa4nest\xc3\xa4 tuli luostarin apotti. Vuonna 1105 h\xc3\xa4net valittiin Cambrain piispaksi, ja h\xc3\xa4net vihittiin virkaan Reimsin kirkolliskokouksessa. H\xc3\xa4n ei kuitenkaan voinut toimia koko aikaa virassa, koska kielt\xc3\xa4ytyi ottamasta investituuraa keisari Henrik IV:lt\xc3\xa4. T\xc3\xa4m\xc3\xa4n poika Henrik V kuitenkin palautti Cambrain piispanviran Odolle vuonna 1106._NEWLINE_Vuonna 1110 Odo ajettiin kuitenkin maanpakoon, koska ei ollut koskaan saanut risti\xc3\xa4 ja sormusta keisarilta. H\xc3\xa4n vet\xc3\xa4ytyi Anchinin luostariin l\xc3\xa4helle Pecquencourtia, jossa h\xc3\xa4n kuoli saamatta en\xc3\xa4\xc3\xa4 piispanvirkaa itselleen._NEWLINE_Suurin osa Odon teoksista on kadonnut. S\xc3\xa4ilyneet voidaan l\xc3\xb6yt\xc3\xa4\xc3\xa4 Patrologia Latinasta (osa 160). N\xc3\xa4ihin kuuluu ennen kaikkea teos De peccato originali (\xe2\x80\x9dPerisynnist\xc3\xa4\xe2\x80\x9d). Odon universaalikiistaan liittynyt kanta oli k\xc3\xa4siterealistinen. H\xc3\xa4nen mukaansa esimerkiksi ihmissubstanssi on yksi. Kun uusi ihmislapsi syntyy, Jumala luo uuden ominaisuuden olemassa olevalle ihmissubstanssille; ei niin ett\xc3\xa4 loisi uuden ihmissubstanssin. T\xc3\xa4m\xc3\xa4 selitti mm. perisynnin periytymisen ihmiskunnassa: ihmissubstanssi saastui syntiinlankeemuksessa, ja saastumisen tila v\xc3\xa4littyi j\xc3\xa4lkipolville (vrt. tradukianismi, jonka mukaan ihmissielu periytyy esi-isilt\xc3\xa4).'